ROZHODNUTIE KOMISIE
z 20. decembra 2007,
ktorým sa mení a dopĺňa rozhodnutie 2004/407/ES o prechodných sanitárnych pravidlách a pravidlách udeľovania osvedčení v zmysle nariadenia Európskeho parlamentu a Rady (ES) č. 1774/2002, pokiaľ ide o dovoz fotografickej želatíny z určitých tretích krajín
[oznámené pod číslom K(2007) 6487]
(Len anglický, francúzsky a holandský text je autentický)
(2008/48/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1774/2002 z 3. októbra 2002, ktorým sa stanovujú zdravotné predpisy týkajúce sa živočíšnych vedľajších produktov neurčených pre ľudskú spotrebu (1), a najmä na jeho článok 4 ods. 4 a článok 32 ods.1,
keďže:
(1)
V nariadení (ES) č. 1774/2002 sa zakazuje dovoz a tranzit vedľajších živočíšnych produktov a spracovaných výrobkov do Spoločenstva s výnimkou tých, ktoré sú povolené v súlade s uvedeným nariadením.
(2)
Rozhodnutím Komisie 2004/407/ES (2) sa umožňuje, aby Belgicko, Francúzsko, Luxembursko, Holandsko a Spojené kráľovstvo odchylne od príslušného zákazu v nariadení (ES) č. 1774/2002 povolili v súlade s daným rozhodnutím dovoz želatíny vyrobenej z materiálov obsahujúcich chrbticu hovädzieho dobytka klasifikovaných v uvedenom nariadení ako materiál kategórie 1 určenej výlučne na účely fotografického priemyslu (ďalej len „fotografická želatína“).
(3)
Francúzsko informovalo Komisiu, že závod Kodak v Châlon-sur-Saône už nedováža fotografickú želatínu z Japonska a USA v súlade s rozhodnutím 2004/407/ES.
(4)
Okrem toho by sa formát vzoru veterinárneho osvedčenia stanovený v rozhodnutí 2004/407/ES mal zosúladiť s integrovaným počítačovým veterinárnym systémom TRACES, ktorý sa zaviedol rozhodnutím Komisie 2004/292/ES (3).
(5)
Rozhodnutie 2004/407/ES by sa preto malo zodpovedajúcim spôsobom zmeniť a doplniť.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 2004/407/ES sa mení a dopĺňa takto:
1.
Článok 1 sa nahrádza takto:
„Článok 1
Výnimka týkajúca sa dovozu fotografickej želatíny
Odchylne od článku 29 ods. 1 nariadenia (ES) č. 1774/2002 Belgicko, Luxembursko, Holandsko a Spojené kráľovstvo povolia v súlade s týmto rozhodnutím dovoz želatíny vyrobenej z materiálov obsahujúcich chrbticu hovädzieho dobytka klasifikovaných ako materiál kategórie 1 v uvedenom nariadení, určenej výlučne na účely fotografického priemyslu (ďalej len ‚fotografická želatína’).“
2.
Článok 7 sa nahrádza takto:
„Článok 7
Dodržiavanie tohto rozhodnutia príslušnými členskými štátmi
Príslušné členské štáty prijmú okamžité opatrenia nevyhnutné na dosiahnutie súladu s týmto rozhodnutím a dané opatrenia uverejnia. Bezodkladne o tom informujú Komisiu.“
3.
Prílohy I a III sa menia a dopĺňajú v súlade s prílohou k tomuto rozhodnutiu.
Článok 2
Toto rozhodnutie nadobúda účinnosť 1. januára 2008.
Článok 3
Toto rozhodnutie je určené Belgickému kráľovstvu, Francúzskej republike, Luxemburskému veľkovojvodstvu, Holandskému kráľovstvu a Spojenému kráľovstvu Veľkej Británie a Severného Írska.
V Bruseli 20. decembra 2007